01-11-04
SPED2000 – Didaktikk og spesialpedagogisk virksomhet

RETNINGSLINJER FOR MAPPEN

Eksamensformen for SPED2000 er mappevurdering. Eksamen omfatter en mappe med to individuelle skriftlige dokumentasjoner i form av mappeoppgaver, knyttet til ulike deler av studiet. Den første mappeoppgaven skal være teoretisk, og tematisk knyttet opp mot de faglige hovedområdene i høstsemesteret. Den andre mappeoppgaven skal tematisk være knyttet til praksis i vårsemesteret.

Mappeoppgave 1

Mappeoppgaven skal dokumentere kunnskap, innsikt og analytisk evne innen fagområdet didaktikk og spesialpedagogisk virksomhet.

Studenten velger selv én av to oppgitte oppgaver, som vil bli knyttet til temaer som står sentralt i studiet.  

Mappeoppgave 2

Utgangspunktet for mappeoppgaven er de erfaringer og refleksjoner studenten gjør i praksisperioden i vårsemesteret. Oppgaven vil bli knyttet til evaluering av praksis. Oppgaven vil bli personlig i den forstand at en del av den skal være refleksjon over egen læring. 

Mappeoppgave 2 må oppfylle følgende krav og være slik disponert:

EVALUERING KNYTTET TIL PRAKSIS

1. Fokus/problemområde

•	Beskriv kort valg av fokus eller problemområde for oppgaven (dvs. hva og hvem du har valgt å evaluere). Begrunn valget i forhold til prinsippet om tilpasset opplæring og/eller inkludering.

(Hva: Hvilket område, hvilken situasjon, hvilket fenomen, hvilke undervisningsformer e.l.
Hvem: hvilken klasse, elevgruppe eller enkeltelev, eventuelt i samspill med andre.
Husk at beskrivelsen må anonymiseres, slik at det ikke er mulig å gjenkjenne, elev, klasse eller skole/opplæringssted.)

2. Undersøkelse

•	Gjør kort rede for hvilken framgangsmåte eller metode (eventuelt kombinasjon av metoder) du har valgt for å undersøke og dermed skaffe deg kunnskap om det fokuset/problemområdet du har valgt.

•	Beskriv kort hva din undersøkelse viser. (Gi en situasjonsbeskrivelse, mest mulig objektivt og uten egne vurderinger.)

3. Vurdering

•	Gjør kort rede for hvordan du vurderer kvaliteten på den opplæringssituasjonen du har undersøkt (hvor god opplæringen/tilretteleggingen synes å være, hvor godt den ser ut til å fungere for eleven/elevgruppen). Gjør kort rede for hvilke kriterier du ser denne kvalitetsvurderingen i forhold til. Gjør denne vurderingen i lys av pensumlitteratur/annen faglitteratur du ønsker å trekke inn.

4. Utvikling

Vurder på bakgrunn av undersøkelsen og vurderingen hvilke strategier eller tiltak du ser behov for å sette i verk for å videreutvikle kvaliteten og dermed forbedre praksis på det området du har hatt fokus på.

5. Egen læring 

Gjør kort rede for hva du selv har lært av praksis og av arbeidet med denne oppgaven.

6. Referert litteratur

Lag en liste over den litteraturen du har brukt og referert til underveis i oppgaven.

Krav til utformingen av mappeoppgavene – disposisjon og omfang

Mappeoppgavene skal følge en slik disposisjon:

•	Forside
-	Tittel på oppgaven (som synliggjør temaet/fokusområdet).
-	Studentens navn
-	Dato for innlevering
Angivelse av at dette er:
-	Mappeoppgave 1 eller 2 - SPED2000 studieåret 2004- 2005
-	Institutt for spesialpedagogikk, Universitetet i Oslo

•	Innholdsfortegnelse (egen side)

•	Innholdet i oppgaven, disponert og besvart i samsvar med kravene i oppgaveteksten og retningslinjene. Oppgaven disponeres slik at hver delproblemstilling i oppgaveteksten blir besvart.

•	Liste over referert litteratur (se pkt. 6 over).

Omfang: 

•	Innholdet i hver oppgave skal være på 4-6 A-4 sider, linjeavstand 1 ½, 12 pkt. skrift, Times New Roman.  I tillegg kommer forside, innholdsfortegnelse og egen side med referert litteratur. 

Innlevering

Oppgavene innleveres til instituttet i stiftet papirutgave og innen nærmere oppgitte frister.  

Hver oppgave skal ha en første innlevering, som etterfølges av veiledning. Oppgaven leveres da i 1 eksemplar. 

Hver oppgave kan deretter bearbeides, og leveres i endelig utgave før sensur finner sted.

Ved endelig innlevering av mappen leveres oppgaven i 3 eksemplarer. Studenten sørger selv for å ha et eget eksemplar både ved første og endelig innlevering. Studenten skal ved endelig innlevering også levere en undertegnet egenerklæring (eget skjema) om at begge mappeoppgavene er utført av studenten selv, at de ikke har vært brukt ved annen eksamen, og at de kilder som er anvendt, er etterrettelig referert. 

Veiledning

Hver student får veiledning for hver av mappeoppgavene etter nærmere avtale.

Sensur

Mappen med begge oppgavene vurderes samlet til bestått/ikke bestått. 

Oppsett av litteraturliste og litteraturreferanser 
Referanser/henvisninger i løpende tekst
Referanser/henvisninger i teksten kan gjøres på to måter.  Enten ved direkte sitat fra en tekst, eller ved fri gjengivelse av deler av en tekst. 
 
o	Direkte sitater bør ikke overskride 6-7 linjer. Når det siteres direkte fra bøker eller tidsskrifter, vises det til forfatteren(e)s etternavn og bokens utgivelsesår samt til sidetallet: 
”………………………………..” (Sagbakken & Aanderaa, 1993, s. 16 )

eller 
Sagbakken og Anderaa (1993) hevder at:
”.......................................................”  (s. 16)

Dersom det er flere enn to forfattere, vises det til samtlige forfattere første gang de siteres:
”.......................................................” (Johannesen, Kokkersvold & Vedeler, 2001, s. 25).
 
o	Hvis samme kilde siteres flere ganger: 
”...........................................................” (Johannesen m. fl., 2001, s. 80) eller
”...........................................................” (Johannesen et al., 2001, s. 80)

o	Er sitatet fra et kapittel i en bok med ulike kapittelforfattere eller artikkel fra et tidsskrift, vises det i løpende tekst til forfatter av kapittel/artikkel og bokens/tidsskriftets utgivelsesår samt til sidetall: 
”……………………………..” (Rygvold, 1999, s. 52).
 
o	Ved fri gjengivelse av synspunkter fra andres forfatterskap refereres det bare til forfatteren(e)s navn og bokas/tidsskriftets utgivelsesår. Hvis det henvises til flere, nevnes disse i kronologisk rekkefølge: 
… Kokkersvold (1998) hevdet at forholdet ikke  var det motsatte. Dette synspunktet er tatt opp av flere (Falkenberg, 1989; Opdal, 1993).
 
o	Dersom det er flere forfattere til samme kapittel eller artikkel, så gjelder samme regler som nevnt over angående direkte sitat for første gangs og senere henvisninger. 
 
o	Hvis du bruker en sekundærkilde, skal du ikke referere til denne som om det er en primærkilde. Du skal alltid henvise til den kilden du faktisk har brukt, ikke til originalverket: 
Michael Polaniy var den første som brukte betegnelsen 
taus kunnskap, noe han gjorde allerede på slutten av 
50-tallet i sin bok ”Personal Knowledge” (Rognhaug, 1995). 

o	Har forfatteren skrevet flere titler samme år, markeres referansene både i teksten og litteraturlisten med a, b osv i tillegg til årstall og sidetall: 
” ………………………………”   (Holm, 1998b, s. 42)

Litteraturliste 
o       Bare forfattere og verker det er henvist til i teksten skal med i litteraturlisten. 
o       Forfatter(e), årstall, tittel, utgiversted og forlag skal være med i litteraturhenvisningen. Bokens tittel kursiveres.  
Rognhaug, B. (1995). Kunnskap teknologi og læring. Oslo: Tano.

Sagbakken, A.  & Aandreaa, B. (1993): Barnevern i barnehaven: en felles 
utfordring .  Oslo: Kommuneforlaget.
 
o       Om referansen er til et kapittel i en bok eller en artikkel i et tidsskrift, henvises til kapitlets forfatter, årstall, kapitlets tittel, redaktørenes navn, bokens tittel, utgiversted og forlag. Bokens eller tidsskriftets tittel utheves eller kursiveres, ikke kapitlet/artikkelen.
Rygvold, A‑L. (1999). Lese- og skrivevansker. I S. Asmervik, T. Ogden & A-L. Rygvold  (red.): Innføring i spesialpedagogikk.  Oslo: Universitetsforlaget.
 
o      Når det vises til en artikkel i et tidsskrift, skal artikkelens forfatter, årstall, artikkelens navn og navn på tidsskriftet, dets nummer og sidene i artikkelen være med i litteraturhenvisningen. 
Holm, M. (1998). Elever med matematikkvansker i opplæringen. 
Spesialpedagogikk, 7, 36-39.

o	Ved henvisning til offentlige publikasjoner som Stortingsmeldinger, innstillinger og offentlige utredninger skal departementet, årstall, nummer, tittel på publikasjonen (kursiv) og utgivelsessted være med.  Eksempel på henvisning: 
 
Stortingsmelding 39 (1998-99). Forskning ved et tidsskille. Oslo: Kirke-, 
utdannings- og forskningsdepartementet.
 
Nasjonalt læremiddelsenter (1996). Særskilt tilrettelagt opplæring i bedrift.
 
o     Eksempel på henvisning til lover:
 
Lov om grunnskolen og den vidaregåande opplæringa (Opplæringslova) av 17. 
juli 1998.
 
o  Eksempel på henvisning fra internett: 
I litteraturlista fører du opp navn, tittel og dato (hvis teksten er datert), og deretter   URL’en og lesedato. Vær omhyggelig med adressen! Husk å ta utskrift av nettdokumenter – og ta vare på utskriften! 
 
o  Et eksempel på en usignert og udatert tekst er denne fagintroduksjonen:
 
Criminology. URL: http://www.jus.uio.no/ifk/engelsk/criminology.htm 
§         (Lesedato 05.11.1998)
 
o  Eksempel på signert og datert tekst:
 
Andresen, T (1998): EL-bil: hva burde ha vært gjort?
§         URL: http://www.itk.ntnu.no/ansatte/Andresen_Trond/kk-f/nye/0179.html 
§         (Lesedato 06.11.1998)